Kadjar

Kesällä 2015 myyntiin tullut Kadjar on Renaultin uutuus crossovereiden menevässä maailmassa. Se esiteltiin ensin vain valokuvissa ja sitten sisältä ja päältä Geneven autonäyttelyssä. Auto on oikeastaan Nissan Qashqain serkku, yhteisiä osia on tietolähteestä riippuen noin 60%. Ainakin pohjalevy ja nelivetojärjestelmä ovat yhteisiä Qashqain kanssa, sama pohjalevy on käytössä myös uudessa Espacessa sekä Nissanin X-Trailissa. Itse asiassa autosta on kirjoitettu viime aikoina niin paljon eri medioissa että katsellaan me vaan tätä pienempää 1:43 kokoista Kadjaria.

Pienoismallissa on liekinpunainen Flamme-väritys, mutta tällä kertaa se on mielestäni hieman liian tumma verrattuna oikean auton väriin. Joskus tuntuu siltä että näitä erikoismetallivärejä on tavallista vaikeampaa saada toistumaan pienoismallissa, niissä on välillä aika veikeitäkin sävyjä.

Tosin tämä Kadjar kuuluu ns. halpaan sarjaan, eikä sitä voi oikein tosissaan verrata kalliimpiin malleihin. Kuitenkin tässäkin on hinta/laatu suhde kohdallaan, esim. Pariisin kalleimmalla kadulla Champs Elyséellä Renault-kaupassa hinta on vain 15 euroa. Suomalainen hinta on sitten jotain ihan muuta.

Auton pakkauksessa ei lue missään kohtaa mikä versio on kyseessä, Renault-kerhon autokauppiaan kanssa terävästi päättelimme että kyseessä taitaa olla Bose varustelutaso. Havaintomme perustuivat 19 tuuman Egeus-vanteisiin, etu- ja takapuskureiden harmaisiin koristeosiin sekä mustiin peileihin.

Mallissa on kiitettävästi hopean värisiä ”kromilistoja” mm. ikkunoiden ja jäähdyttäjän säleikön ympärillä, myös kattokaiteet sekä ovien koristelistat ovat ihan oikein mallinnettu. Keulan ilme on tuttua Renaultia, iso salmiakki-logo koristaa mustaa säleikköä. Kuvassa on näkyvissä myös vaaleampi Bose-version puskurin keskiosa. Takalasin pyyhin sekä tuulilasin pyyhkimet on kustannussyistä samaa valua lasin kanssa, toisaalta se helpottaa pölyjen pyyhkimistä autosta. Ja mallithan pölyttyvät aina! Vaikka kuinka asuisivat lasiovellisissa vitriineissä, jostain se ihmeaine sinne aina vaan tiensä löytää.

Koska lasikatto päästää sisälle mukavasti valoa niin pystymme näkemään että sisusta on niistä samoista kustannussyistä yksiväristä mustaa muovia, ainoastaan ohjauspyörään on raaskittu laittaa hieman kuvioita. Vaihdekeppi on kyllä aika järkyttävän näköinen pötikkä. Kalliimmissa pienoismalleissa voi olla muuten aivan sama sisusta mutta siellä on enemmän väriä penkeissä ja kojelaudassa. Egeus-kevytmetallivanteiden maalaus ja niiden pultit ovat hyvin toteutettuja. Tämän kertainen erikoismaininta annetaan tuulilasin yläreunan tummennuslätkästä, siinä on otettu huomioon sisäpeilin kiinnityksen lisäksi sade-, kaukovalo- päivänvalotunnistimien sekä nopeusrajoitusliikennemerkkien ja kaistavahdin kameroiden vaatima tila. Eihän niitä erikseen tästä voi havaita mutta isohkon lätkän muoto on kohdallaan.

Valmistaja Norev, Ranska/Kiina.

Kari Kitti